ઈન્ડિયન પ્રીમિયર લીગ ટી-૨૦ને આજકાલ કરતાં એક દાયકો થઈ ગયો. આગામી પાંચ એપ્રિલે હૈદરાબાદમાં તેની દસમી સિઝન શરૂ થનાર છે ત્યારે હાલ તો ગત ૨૦મી ફેબ્રુઆરીએ યોજાયેલી ખેલાડીઓની હરાજીમાં ફ્રેન્ચાઈઝીઓ દ્વારા ટી-૨૦ અનુભવી ભારતીય ખેલાડીઓની અવગણનાનો મુદ્દો ચર્ચામાં છે. બેંગાલુરુમાં યોજાયેલી આઈપીએલની દસમી સિઝનની હરાજીમાં આઠ ફ્રેન્ચાઈઝીઓએ રૂ. ૯૧ કરોડમાં ૬૬ ખેલાડીઓની ખરીદી કરી હતી. જેમાં ટીમ ઈન્ડિયા વતી આ ફોર્મેટમાં શ્રેષ્ઠ ટ્રેક રેકોર્ડ ધરાવતા કેટલાક ખેલાડીઓને કોઈ ખરીદદાર ન મળતા ક્રિકેટરસિયાઓને મોટો આંચકો લાગ્યો છે. સામે વિદેશી ખેલાડીઓને ખરીદવામાં દરેક ફ્રેન્ચાઈઝીઓમાં હોડ જામી હતી. ઇંગ્લેન્ડના બૅન સ્ટોક્સને પૂણેએ રૂ. ૧૪.૫ કરોડમાં જ્યારે તાયમલ મિલ્સને બેંગલુરુએ રૂ.૧૨ કરોડમાં ખરીદ્યો હતો. સૌથી આશ્ચર્યજનક ખરીદી અફઘાનિસ્તાનના રશીદ ખાનની જોવા મળી જેને હૈદરાબાદે તેની બેઝપ્રાઈઝ ૫૦ લાખ કરતાં આઠ ગણી રકમ રૂ.૪ કરોડ આપીને ખરીદ્યો હતો. આ સિવાય ટ્રેન્ટ બોલ્ટ(૫ાંચ કરોડ), રબાદા(પાંચ કરોડ), પેટ કમિન્સ(૪.૫ કરોડ), ક્રિસ વૉક્સ(૪.૨ કરોડ) સહિતના વિદેશી ખેલાડીઓ પણ કરોડોમાં વેચાયા.